Jong vrou se liggaam in bosse gekryArgieffoto: Kent Williamson ŉ Vrou (in haar 20’s) se liggaam is Saterdagoggend in bosse buite die Maungani-nedersetting in Thohoyandou deur verbygangers gekry. Lt.kol. Moatshe Ngoepe, woordvoerder van die polisie, het gesê haar liggaam is omstreeks 07:30 opgespoor. “Van haar liggaamsdele was weg. Sy het verskeie wonde aan haar kop gehad,” het Ngoepe gesê. Volgens Ngoepe het sy ŉ groen broek aangehad. “Dit kom voor of sy op ŉ ander plek doodgemaak is en net hier afgelaai is.” Die provinsiale speurspan, gelei deur genl.maj. Bafana Linda in samewerking met misdaadintelligensie, het ŉ reusesoektog van stapel gestuur om die vrou se moordenaars op te spoor. Niemand is nog in verband met die voorval in hegtenis geneem nie. Die motief agter die moord is nog onbekend. “Daar word vermoed dat dit ‘ritueelverwant’ was, maar die polisie se ondersoek duur voort,” het Ngoepe gesê. Die polisie het enigiemand met inligting oor die voorval gemaan om brig. James Espatch te verwittig by 082 576 0743 of die polisie by 0860 010 111.